  Туспуктэм: Николай Орлов Наталия Сильвестрова Удмуртиын улӥсьёслы туспуктэмъёсъя «Деревья – памятники живой природы» вожвылъяськонэ пыриськыны ӵекто. Конкурс одӥг нимъем огъяросси программа улсын радъяське. Со сярысь элькунысь инкуазь узырлыкъёсъя но инкуазез утёнъя министерстволэн пресс-службаез ивортӥз. Вожвылъяськонэ пыриськон понна огъяросси программалэн лыдметаз пыртэм Удмуртиысь трос аръем ньыль писпуэз туспуктоно: Сьӧлта ёросысь Егоровцы гуртысь пужымез, Дэри ёросысь Кияик гуртысь пужымез, Вотка ёросысь «Нечкинский» йӧскалык паркысь лыстэмпужымез яке Якшур-Бӧдья черкогуртысь пужымез. Конкурсэ со лыдметысь писпуослэсь гинэ туспуктэмъёсты келяны яра.  Ужъёсты 1-тӥ коньывуонозь келяны кулэ. Конкурсын 1-тӥ, 2-тӥ но 3-тӥ инты басьтэмъёс коньдонкузьым утозы (100 сюрс, 60 сюрс но 30 сюрс манет). Тужгес но усто туспуктэмъёс «Уникальные деревья России» фотоальбомлэн 2-тӥ томаз пырозы     Вожвылъяськонлэн куронъёсыныз пыр-почгес тодматскыны   чӧлсконпусъя  луоз. Фотоконкурс Россиысь вашкала писпуослэсь-синпелетъёслэсь чеберлыксэс возьматон, соосты утён, трос аръем писпуосын тунсыкъяськонэз будэтон, Россиын туризмез азинтон понна радъяське. Тодэ вайытом, Сьӧлта ёросысь Егоровцы гуртысь 500-лэсь трос аръем пужым Россиысь валтӥсез писпу луон понна вожвылъяське. Тегъёс: писпуос инкуазь вожвылъяськон туспуктэм Удмуртия  